**HIRDETMÉNY**

**AZ ÓVODAI FELVÉTELRŐL A 2024/2025-ÖS NEVELÉSI ÉVRE**

A nemzeti köznevelésről szóló 2011. évi CXC. törvény (a továbbiakban: Nkt.) 8. § (1) bekezdése alapján az óvoda a gyermek hároméves korától a tankötelezettség kezdetéig nevelő intézmény.

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet (a továbbiakban: Rendelet) 12. §-a alapján az óvodai nevelés a gyermek neveléséhez szükséges, a teljes óvodai életet magában foglaló foglalkozások keretében folyik.

Az óvodákban a **nevelési év szeptember 1-től augusztus 31-ig tart**.

Az óvodák elérhetőségeiről, a felvétel körzeteiről, valamint az integráltan nevelhető sajátos nevelési igényű gyermekek óvodai felvételéről, a nevelésükre az alapító okiratuk szerint jogosult óvodákról és azok elérhetőségéről szóló tájékoztatás a Budapest Főváros XX. Kerület Pesterzsébet Önkormányzatának honlapján megtekinthető ([www.pesterzsebet.hu](http://www.pesterzsebet.hu)).

**Hány éves kortól kötelező az óvodába járás?**

Az Nkt. rendelkezése szerint a **gyermek abban az évben, amelynek** **augusztus 31. napjáig a harmadik életévét betölti, a nevelési év kezdő napjától (2024. szeptember 2.) legalább napi négy órában óvodai foglalkozáson vesz részt** /Nkt. 8. § (2)/.

Ez a kötelezettség idén azon gyermekekre vonatkozik, akik **2021. szeptember 1. előtt** születtek, és még nem járnak óvodába.

Az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden, a kerületben lakóhellyel, ennek hiányában tartózkodási hellyel rendelkező három éves és annál idősebb gyermek óvodai felvételi kérelme teljesíthető /Nkt. 8. § (1)/.

A kötelező óvodai nevelés korai fejlesztésben és gondozásban is teljesíthető /Nkt. 8. § (4)/.

Az óvodai felvétel, átvétel jelentkezés alapján történik. A gyermek az óvodával jogviszonyban áll. /Nkt. 49. § (1)/.

A szülő az óvodai nevelésben történő részvételre jogszabály alapján kötelezett gyermekét köteles beíratni a települési önkormányzat által közzétett közleményben vagy hirdetményben meghatározott időpontban, vagy az óvodalátogatási kötelezettség alól felmentését kérni /Rendelet 20. § (2)/.

**A kötelező óvodai nevelésben való részvétel alóli felmentés szabályai**

A szülő - **tárgyév április 15. napjáig benyújtott** - kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, különös méltánylást érdemlő esetben, újabb kérelem alapján annak az évnek az augusztus 31. napjáig, amelyben a gyermek az ötödik életévét betölti, a Kormány rendeletében kijelölt szerv (a továbbiakban: felmentést engedélyező szerv) felmentheti az óvodai foglalkozáson való részvétel alól, ha a gyermek családi körülményei, sajátos helyzete indokolja. Ha az eljárásban szakértőt kell meghallgatni, csak az óvoda igazgatója vagy a védőnő, továbbá tartós gyógykezelés alatt álló gyermek esetében az Eütv. 89. §-a szerinti általános járóbeteg-szakellátásban, vagy az Eütv. 91. §-a szerinti általános fekvőbeteg-szakellátásban részt vevő szakorvos rendelhető ki. Tartós gyógykezelés alatt gyermek esetében a kérelem a tárgyév április 15. napja után is benyújtható. Az eljárás időtartama ötven nap. /Nkt. 8. § (2)/.

A felmentést engedélyező szerv **2020. január 1. napjától a fővárosi és megyei kormányhivatal általános illetékességgel eljáró járási hivatala**. (A XX. kerületi lakcímmel rendelkező gyermekek esetében **Budapest Főváros Kormányhivatala XX. Kerületi Hivatal Hatósági Osztálya).**

**Mi a teendő, ha a család külföldre költözik?**

Amennyiben a napi négy órában óvodai nevelésre kötelezett gyermek az óvodakötelezettségét **külföldön teljesíti**, úgy a szülők kötelesek arról a **beiratkozás idejének utolsó határnapját** (2024. május 10. péntek) **követő tizenöt napon belül írásban** értesíteni az **Oktatási Hivatalt**, a köznevelési intézmény értesítése mellett. A bejelentő űrlapot az Oktatási Hivatal online felületén kell kitölteni, és postai úton megküldeni. Szünetel az óvodai jogviszonya annak, aki óvodába járási kötelezettségét külföldön teljesíti, a szülő által bejelentett naptól. /Nkt. 91.§ (4)/.

Az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben az óvodába nem íratja be, a szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 247. § a) pontja alapján **szabálysértést** követ el.

**Mit kell tudni az óvodai felvételről?**

Az óvodai felvétel, átvétel jelentkezés alapján történik. A gyermek az óvodával **jogviszonyban** áll. /Nkt. 49. § (1)/.

Az óvodai jelentkezéshez az „Óvodai felvétel iránti kérelem” nyomtatványt szükséges kitölteni, mely letölthető a [www.pesterzsebet.hu](http://www.pesterzsebet.hu) honlapról, illetve beszerezhető az önkormányzati fenntartású óvodában.

A szülő gyermeke adottságainak, képességeinek, érdeklődésének megfelelően, saját vallási, világnézeti meggyőződésére, nemzetiségi hovatartozására tekintettel szabadon választhat óvodát /Nkt. 72. § (2)/. Jelentkezni a meghirdetett időpontban a lakóhely szerinti körzetileg illetékes, vagy választott óvodában lehet.

A jelenleg bölcsődében elhelyezett gyermekekre vonatkozó igényt is be kell jelenteni.

A különélő szülők a gyermek sorsát érintő lényeges kérdésekben közösen gyakorolják jogaikat akkor is, ha a szülői felügyeletet a szülők megállapodása vagy a bíróság döntése alapján az egyik szülő gyakorolja, kivéve, ha a gyermekétől különélő szülő felügyeleti jogát a bíróság e tekintetben korlátozta vagy megvonta.

**A beiratkozás időpontja: 2024. május 6. - 10. (hétfő – péntek)**

**Az óvodai beiratkozáshoz szükséges okiratok**

- Óvodai felvétel iránti kérelem

- A gyermek nevére kiállított születési anyakönyvi kivonat vagy személyi igazolvány, a lakcímet igazoló hatósági igazolvány, és a TAJ kártya

- Sajátos nevelési igényű gyermek esetén a szakértői vélemény

- A szülő személyazonosságát, és lakcímét igazoló hatósági igazolványok

- A gyermek esetleges betegségeit igazoló dokumentumok

**A nem magyar állampolgár kiskorú óvodai beíratásánál** a szülőnek igazolnia kell a fentieken kívül azt is, hogy milyen jogcímen tartózkodik a gyermek Magyarország területén, a jogszerű tartózkodást megalapozó okirat számát /Bevándorlási és Állampolgársági Hivatal általi dokumentumok/, lakóhelyének, tartózkodási helyének címét, anyja születéskori nevét, apja vagy törvényes képviselője nevét, vagy a családi pótlékra jogosult nevét. [Rendelet 90. § (3) bekezdés a) pont és Nkt. 41.§ (4) bekezdés a) - b) pont]

Az óvoda igazgatója a felvételi, átvételi kérelmek elbírálásáról – a döntést megalapozó indoklással, a fellebbezésre vonatkozó tájékoztatással - írásban értesíti a szülőket **2024. június 7. napjáig.** A szülő - amennyiben azt az óvodai beiratkozás napján az elektronikus elérhetőségének megadásával kérte - elektronikus úton kap értesítést arról, hogy a gyermeke óvodai felvételt nyert, a gyermek felvételét elutasító döntés közlése minden esetben írásban, határozati formában történik.

**Jogorvoslat az óvodai döntés ellen**

Az óvoda igazgatója az óvodai felvételi, átvételi kérelemnek helyt adó döntését írásban, a kérelem elutasítására vonatkozó döntését határozati formában közli a szülővel (Rendelet 20. § (4) bekezdése). Az óvoda döntése ellen a szülő a közléstől, ennek hiányában a tudomására jutásától számított **tizenöt napon belül** jogorvoslati eljárást megindító kérelmet nyújthat be az óvoda igazgatójánál /Nkt. 37. § (2)/. Az igazgató a jogorvoslati eljárást megindító kérelmet, az ügy összes iratával **nyolc napon belül** - elbírálás céljából - önkormányzati óvoda esetében a fenntartó önkormányzat jegyzőjéhez küldi meg. Az ügyben a fenntartó jár el és hoz másodfokú döntést. A szülő a fenntartónak a jogszabálysértésre hivatkozással benyújtott kérelem, továbbá az érdeksérelemre hivatkozással benyújtott kérelem tárgyában hozott döntését a közigazgatási ügyben eljáró **bíróság előtt** megtámadhatja. A keresetlevelet a bíróságnál kell benyújtani /Nkt. 37. § (3) bekezdés b) pontja, 38. § (4) bekezdése/.

**Az első foglalkozási nap - a nevelési év első napja: 2024. szeptember 2. hétfő.** Ezen a napon kerül átvételre az eddig bölcsődében elhelyezett, óvodába felvett gyermek is.

**A nevelési év utolsó napja: 2025. augusztus 31.**